bluuebunny/crossref_metadata_2025 huggingface dataset:
Μελέτη παραγωγής αδρονικών πιδάκων στα πλαίσια μη καθιερωμένων προτύπων
Authors: Παπαδόπουλος Κωνσταντίνος
Published: September 2021

Η παρούσα διδακτορική διατριβή εκπονήθηκε υπό την καθοδήγηση των καθηγητών Ν. Αντωνίου, Ε. Αργύρη, Σ. Βλασσόπουλου και της Χ. Κουρκουμέλη.Κύριος σκοπός της είναι η αναζήτηση μεθόδων, καθώς και ο ακριβής θεωρητικός υπολογισμός, που επιτρέπουν την ανίχνευση ενδείξεων “νέας” Φυσικής σε διαδικασίες παραγωγής αδρονικών πιδάκων στα πλαίσια νέων θεωρητικών προτύπων.Στο πρώτο κεφάλαιο παρουσιάζεται το Καθιερωμένο Πρότυπο των ηλεκτρασθενών αλληλεπιδράσεων και της Κβαντικής Χρωμοδυναμικής, και επισημαίνονται οι βασικές επιτυχίες και αδυναμίες.Στο δεύτερο κεφάλαιο παρουσιάζουμε με συντομία το θεωρητικό υπόβαθρο της Υπερσυμμετρίας. Στην συνέχεια προτείνουμε μέθοδο ανίχνευσης των Υπερσυμμετρικών εταίρων σε αλληλεπιδράσεις πρωτονίου-αντιπρωτονίου, που βασίζεται στην παραγωγή αδρονικών πιδάκων με μικρό έλλειμμα εγκάρσιας ενέργειας, σε αντίθεση με την παραδοσιακή τεχνική που επικεντρώνει σε παραγωγή πιδάκων συνοδευόμενων από μεγάλο έλλειμμα ενέργειας. Γίνεται έτσι δυνατόν να εξαχθούν με ανεξάρτητο τρόπο κάτω φράγματα στις μάζες Υπερσυμμετρικών σωματίων.Στο τρίτο κεφάλαιο παρουσιάζουμε την πρόταση σύνθετης δομής των “στοιχεωδών” σωματιδίων. Ιδιαίτερα μελετάμε την συμμετοχή της αλληλεπίδρασης επαφής στην παραγωγή δύο και τριών αδρονικών πιδάκων. Η εργασία αυτή στηρίχθηκε στην εφαρμογή της μεθόδου των σπινοριακών γινομένων, που αποδεικνύεται εξαιρετικά χρήσιμη σε υπολογισμούς παραγωγής πολλών αδρονικών πιδάκων. Το αποτέλεσμα της εργασίας αυτής μας οδήγησε στον προσδιορισμό κάτω φραγμάτων στην κλίμακα συνθετότητας, και αποδείξαμε οτι η ευαισθησία των σύγχρονων επιταχυντών (CERN και Tevatron) σε φαινόμενα δομής των κουόρκ αγγίζει τις προσφερόμενες ενέργειες κέντρου μάζας.Στο τέταρτο κεφάλαιο τέλος, παρουσιάζουμε σε συντομία την θεωρία των νημάτων, που αποτελεί σήμερα μια από τις πιο ελπιδοφόρες προτάσεις για την ενοποίηση όλων των γνωστών αλληλεπιδράσεων: ηλεκτρασθενούς, ισχυρής και βαρυτικής. Στην συνέχεια, με βάση φαινομενολογικό πρότυπο που εξάγεται από την θεωρία των Υπερσυμμετρικών νημάτων, μελετάμε τις επιπτώσεις των υπερσυμμετρικών νηματικών θεωριών στην παραγωγή αδρονικών πιδάκων και ειδικότερα στην παραγωγή 4 αδρονικών πιδάκων, γεγονός που μας επιτρέπει να προσδιορίσουμε την ευαισθησία των επιταχυντικών διατάξεων στην ανίχνευση νέων σωματίων που προβλέπονται.
Ετερότητα και ειρηνευτική δημοσιογραφία
Authors: Καλφέλη Παναγιώτα
Published: September 2021

Αντικείμενο της παρούσας διδακτορικής διατριβής είναι η διερεύνηση του τρόπου με τον οποίο τέσσερις ελληνικές εφημερίδες (η Αυγή, τα Νέα, η Καθημερινή και ο Ελεύθερος Τύπος) αναπαρέστησαν το φαινόμενο της μετανάστευσης στην Ελλάδα, στο χρονικό πλαίσιο της κρίσης. Η έρευνά μας εξετάζει το θέμα υπό το πρίσμα της θεωρητικής προσέγγισης της ειρηνευτικής δημοσιογραφίας (peace journalism) ως ενός αναδυόμενου, παγκοσμίως, ερευνητικού και διδακτικού πεδίου για τη μελέτη των συγκρούσεων. Ήδη από τη δεκαετία του ’70, η ειρηνευτική δημοσιογραφία εμφανίζεται ως χωριστός κλάδος των ειρηνευτικών σπουδών και των σπουδών επικοινωνίας. Μόνο πρόσφατα, ωστόσο, και ιδίως την τελευταία δεκαετία, παρατηρείται μια δυναμική εξέλιξη του σχήματος, η οποία οφείλεται στην παραγωγή δεκάδων επιστημονικών άρθρων και ερευνητικών εργασιών που ενισχύουν τα θεωρητικά και μεθοδολογικά θεμέλια του νέου επιστημονικού πεδίου. Η παρούσα διδακτορική διατριβή επιδιώκει ακριβώς να συμβάλει στην ανάπτυξη του θεωρητικού σχήματος και στην επέκτασή του στο πεδίο της ετερότητας, εμπλουτίζοντας το θεωρητικό πλαίσιο με προσεγγίσεις από το πεδίο των στερεοτύπων. Στο πλαίσιο αυτό, προτείνουμε ένα αναλυτικό μοντέλο για τη μελέτη της ετερότητας, με έμφαση στη μετανάστευση, το οποίο έχει ερείσματα αφενός στη θεωρία της ειρηνευτικής δημοσιογραφίας και των στερεοτύπων και αφετέρου στην ενδελεχή παρατήρηση και επεξεργασία ενός προσεκτικά επιλεγμένου δείγματος δημοσιευμάτων.
Numerical investigation of laterally loaded piles in clayey soils
Authors: Τζιβάκος Κωνσταντίνος
Published: September 2021

Οι καμπύλες p-y αποτελούν μία πολύ συνήθη πρακτική για τον υπολογισμό εντατικών και παραμορφωσιακών μεγεθών κατά μήκος πασσάλων υπό εγκάρσια φόρτιση (καμπτικές ροπές, τέμνουσες δυνάμεις, οριζόντιες μετατοπίσεις, κλπ.). Ο πάσσαλος προσομοιώνεται ως «δοκός επί μηγραμμικού ελατηριωτού εδάφους Winkler» (BNWF) ενώ οι καμπύλες p-y περιγράφουν τη σχέση κατανεμημένου φορτίου-μετατόπισης των μη-γραμμικών ελατηρίων. Τα εδαφικά ελατήρια θεωρούνται πακτωμένα στο ένα τους άκρο, ενώ στο άλλο άκρο συνδέονται με τον πάσσαλο-δοκό. Αν κατορθώσουμε να βαθμονομήσουμε σωστά αυτά τα ελατήρια ως προς την παραμορφωσιμότητα και την αντοχή τους, οι ανωτέρω υπολογισμοί καθίστανται γρήγοροι και αντιπροσωπευτικοί της πραγματικής εγκάρσιας απόκρισης του πασσάλου. Κύρια προϋπόθεση για τη ρεαλιστική προσομοίωση του προβλήματος με τη μέθοδο αυτή είναι η πυκνή τοποθέτησή τους κατά μήκος του πασσάλου. Η διδακτορική διατριβή υποδεικνύει συγκεκριμένες ασυμφωνίες μεταξύ καμπυλών p-y της βιβλιογραφίας για μαλακά, κανονικά στερεοποιημένα (NC) και στιφρά, υπερστερεοποιημένα (OC) αργιλικά εδάφη υπό αστράγγιστες συνθήκες. Στη συνέχεια, διαμορφώνεται σοφιστευμένο τριδιάστατο προσομοίωμα πεπερασμένων στοιχείων στον κώδικα Simulia Abaqus (συζευγμένες αναλύσεις, διεπιφάνεια εδάφους-πασσάλου, σύνθετη καταστατική προσομοίωση εδάφους), για την παραμετρική διερεύνηση της εγκάρσιας απόκρισης πασσάλου στα παραπάνω εδάφη. Πιο συγκεκριμένα, από τα αποτελέσματα των παραμετρικών αναλύσεων εξάγονται αριθμητικές καμπύλες p-y για διάφορα χαρακτηριστικά εδάφους, πασσάλου και διεπιφάνειας, ενώ τόσο το προσομοίωμα όσο και οι προτεινόμενες καμπύλες τεκμηριώνονται μέσω σύγκρισης με πειραματικά δεδομένα της βιβλιογραφίας. Η πρωτότυπη συμβολή της εργασίας συνίσταται στην: • Ανάπτυξη σοφιστευμένου τριδιάστατου αριθμητικού προσομοιώματος για την εκτέλεση συζευγμένων αναλύσεων ενεργών τάσεων και υδατικής ροής με σκοπό την ανάλυση της εγκάρσιας φόρτισης πασσάλου σε αργιλικά εδάφη. • Ενσωμάτωση ενός σύνθετου καταστατικού νόμου για την απόκριση του αργιλικού εδάφους (δυσκαμψία μικρών παραμορφώσεων, τασική χαλάρωση) και ακριβής προσομοίωση της διεπιφάνειας εδάφους-πασσάλου. • Ανάδειξη πρόσθετων παραμέτρων εδαφομηχανικής που επιδρούν σημαντικά στις καμπύλες p-y και οι οποίες δε λαμβάνονται υπόψη από τις υφιστάμενες μεθοδολογίες (κλίσεις των γραμμών παρθενικής συμπίεσης λ και αποφόρτισης-επαναφόρτισης κ, λόγος Poisson ν και λόγος παραμένουσας προς μέγιστη αστράγγιστη διατμητική αντοχή RF). • Πρόταση νέων καμπυλών p-y για μαλακά, κανονικά στερεοποιημένα αργιλικά εδάφη, οι οποίες ισχύουν για μεγάλο εύρος παραμέτρων εδάφους και πασσάλου και λαμβάνουν υπόψη τις ανωτέρω επιδράσεις. • Πρόταση νέων καμπυλών p-y για μέτριας στιφρότητας ως στιφρά, υπερστερεοποιημένα αργιλικά εδάφη, οι οποίες ισχύουν για μεγάλο εύρος παραμέτρων εδάφους και πασσάλου και λαμβάνουν υπόψη τις ανωτέρω επιδράσεις. • Διερεύνηση της επίδρασης ανακυκλικής φόρτισης στη μετα-ανακυκλική απόκριση του πασσάλου και στα επιμέρους χαρακτηριστικά των αντίστοιχων μετα-ανακυκλικών καμπυλών p-y.
Η αμοιβαία διοικητική συνδρομή μεταξύ των τελωνειακών αρχών
Authors: Κουτσονής Αναστάσιος
Published: September 2021

Η εν λόγω διατριβή διαπραγματεύτηκε το ζήτημα της αμοιβαίας διοικητικής συνδρομής μεταξύ των τελωνειακών αρχών καθώς και την συνεισφορά της στην προώθηση της τελωνειακής συνεργασίας. Ειδικότερα, αμοιβαία τελωνειακή συνδρομή νοείται κατά βάση ως η διαδικασία που λαμβάνει χώρα στην περίπτωση α) ανταλλαγής πληροφοριών μεταξύ τελωνειακών αρχών σχετικά με την ταυτότητα και την περιουσιακή κατάσταση των εμπλεκόμενων προσώπων, καθώς και την προέλευση των ελεγχόμενων εμπορευμάτων και μεταφορικών μέσων, β) αρωγής για την είσπραξη δασμοφορολογικών επιβαρύνσεων, γ) κοινοποίησης διοικητικών πράξεων, δ) διενέργειας κοινών ελέγχων για την αντιμετώπιση λαθρεμπορικών τάσεων και την προστασία δικαιωμάτων διανοητικής ιδιοκτησίας και ε) ελέγχου πιστοποιητικών κυκλοφορίας εμπορευμάτων. Μέσα από την αναφορά στις ενωσιακές και διεθνείς νομοθετικές πηγές και σε πρακτικά προβλήματα που προκύπτουν από την εφαρμογή της αμοιβαίας τελωνειακής συνδρομής, διαπιστώνεται ότι αυτή εγκλωβίζεται σε ανελαστικά γραφειοκρατικά πλαίσια με αποτέλεσμα να μην συμβάλει ουσιαστικά στην ενίσχυση της τελωνειακής συνεργασίας. Για το λόγο αυτό, προτείνονται λύσεις για την βελτίωση της διοικητικής συνδρομής μεταξύ τελωνειακών αρχών σε εθνικό, ενωσιακό και διεθνές πλαίσιο.
Αξιολόγηση της παραγωγικότητας του εδάφους των γεωργικών εκμεταλλεύσεων με τη χρήση αγροπεριβαλλοντικών δεικτών
Authors: Πολυχρονάκη Ελένη
Published: September 2021

Η παρούσα διατριβή ασχολείται με τη δημιουργία αγροπεριβαλλοντικού σύνθετου δείκτη ικανού να αξιολογεί, στο επίπεδο της γεωργικής εκμετάλλευσης, την επίδραση των διαχειριστικών πρακτικών στην παραγωγικότητα των γεωργικών εδαφών, στο πλαίσιο των τριών διαστάσεων της γεωργικής αειφορίας,. Η δημιουργία του σύνθετου δείκτη στηρίζεται σε απλούς δείκτες, ευαίσθητους στις επιδράσεις των διαχειριστικών πρακτικών. Μεταξύ των απλών δεικτών επιλέχθηκαν για το περιβάλλον δείκτες ποιότητας εδάφους και η φυτική βιοποικιλότητα, για την κοινωνία δείκτες απόδοσης και ποιότητας της παραγωγής και για την οικονομία οικονομικοί δείκτες της γεωργικής παραγωγής. Η προσέγγιση του θέματος πραγματοποιείται σε καλλιέργεια σιταριού με τη διαχρονική εκτίμηση των απλών δεικτών σε διαφορετικά καλλιεργητικά συστήματα (χημική και βιολογική λίπανση). Η κατασκευή του σύνθετου δείκτη πραγματοποιήθηκε με τρεις διαφορετικές τεχνικές προσδιορισμού βαρών, για τους χρησιμοποιούμενους δείκτες σε κάθε διάσταση της αειφορίας. Παράλληλα διερευνήθηκε η δυνατότητα περιορισμού των απλών δεικτών. Η αξιολόγηση των καλλιεργητικών συστημάτων, έγινε με τη χρήση της πολυκριτηριακής ανάλυσης. Μεταξύ των μεθόδων προσδιορισμού βαρών αντικειμενικότερη υποδεικνύεται η μέθοδος των υποκειμενικών βαρών. Ο σύνθετος δείκτης που χρησιμοποιήθηκε ιεραρχεί παρόμοια τα καλλιεργητικά συστήματα άσχετα από την τεχνική προσδιορισμού βαρών που εφαρμόστηκε. Επομένως απλοί δείκτες που επιλέχθηκαν είναι λειτουργικοί και αποτελεσματικοί. Η εκτίμηση αυτή επιβεβαιώνεται με την κατασκευή σύνθετου δείκτη από τη χρήση δεδομένων άλλων ερευνών. Σύμφωνα με αυτά, ο σύνθετος αγρο-περιβαλλοντικός δείκτης προσαρμόζεται και εφαρμόζεται σε άλλες περιοχές, καλλιέργειες και πρακτικές. Ο σύνθετος δείκτης ιεραρχεί τα καλλιεργητικά συστήματα και παρέχει χρήσιμες πληροφορίες για τα χαρακτηριστικά τους, τους παράγοντες που επηρεάζουν την βιωσιμότητα και παραγωγικότητά τους και επισημαίνει το επίπεδο αειφορίας κάθε διάστασης. Ο δείκτης αυτός αποτελεί εργαλείο της αγροτικής πολιτικής για την επιλογή πρακτικών που βελτιώνουν το επίπεδο αειφορίας συνολικά ή σε κάθε διάσταση των καλλιεργητικών συστημάτων.
Διερεύνηση διαγνωστικών και προγνωστικών υπογραφών έκφρασης MicroRnas στα λιποσαρκώματα
Authors: Καποδίστριας Νικόλαος
Published: September 2021

Στα σαρκώματα μαλακών μορίων ,μια σπάνια ετερογενής ομάδα μεσεκχυματογενούς προέλευσης όγκων ,οι δημοσιεύσεις που αφορούν την εμπλοκή των microRnas στους μηχανισμούς της καρκινογένεσης και εξέλιξης των όγκων αυτών είναι σχετικά λίγες εν σύγκριση με τις μελέτες που αφορούν τα microRnas στους επιθηλιακούς όγκους. Στην παρούσα έρευνα εξετάστηκαν οι περισσότερες δημοσιευμένες μελέτες που αφορούν την δράση των microRnas στα πιο συχνά σαρκώματα τόσο σε επίπεδο κυττάρων, κυτταρικών σειρών, όσο και ιστών καθώς και in vivo. Στις δημοσιεύσεις της ανασκόπησης που κάναμε φάνηκε ότι τα mir-155, mir-143, mir-145, mir-451, mir-21 παρουσίασαν δράση στοχεύοντας συγκεκριμένους μοριακούς παράγοντες στα λιποσαρκωμάτα, όπως και σε άλλους υποτύπους σαρκωμάτων , επηρεάζοντας το μεταστατικό δυναμικό, την διαφοροποίηση ,την απόπτωση αλλά και άλλες βασικές κυτταρικές διαδικασίες καθιστώντας τα υποψήφια για τη μελέτη μας. Επίσης σε κάποιες μελέτες χρησιμοποιήθηκαν στην διαφορική διάγνωση μεταξύ των υποτύπων των λιποσαρκωμάτων, στην διαφορική διάγνωση με άλλα σαρκώματα ή και για τον διαχωρισμό του λιπώδους ιστού απο το λιποσάρκωμα. Σε καμιά όμως απο τις προηγηθείσες μελέτες δεν συσχετίσθηκε η έκφραση αυτών των miRnas στα λιποσαρκώματα με την πρόγνωση των ασθενών όπως και με την επιβίωση αυτών. Έχοντας ένα σύνολο 62 λιποσαρκωμάτων και 21 λιπωμάτων πραγματοποιήθηκε προσδιορισμός της έκφρασης των 5 αυτών miRnas με την μέθοδο της αντίστροφης μεταγραφής και real time – ποσοτικής αλυσιδωτής αντίδρασης πολυμεράσης, βασισμένη σε σχετική ποσοτικοποίηση βάσει εύρεσης συγκεκριμένων σταθερών γονιδίων αναφοράς (mir-103 και mir-191) χρησιμοποιώντας δυο αλγόριθμους .Τα αποτελέσματα των πειραμάτων ανέδειξαν την ικανότητα των mirnas στην διαφορική διάγνωση μεταξύ των λιπωμάτων και των λιποσαρκωμάτων, την διαφορετική έκφραση τους ηψηλής κακοήθειας όγκους ,και στις μεγαλύτερες ηλικίες ασθενών καθώς και μεταξύ των διαφόρων υποτύπων λιποσαρκωμάτων. Η συμφωνία της παρούσας έρευνας με προηγούμενες έρευνες σε αυτά τα αποτελέσματα καταδεικνύει, την εγκυρότητα του δείγματος καθώς και την ορθότητα της πειραματικής διαδικασίας. Όσον αφορά την έκβαση της πρόγνωσης των ασθενών βάσει των επιπέδων έκφρασης των εξεταζόμενων miRnas, απο την στατιστική ανάλυση διαπιστώθηκε ότι το mir-155 αποτελεί εναν ανεξάρτητο προγνωστικό παράγοντα κακής πρόγνωσης της ολικής επιβίωσης των ασθενών όπως επιβεβαιώθηκε απο την πολυπαραγοντική ανάλυση των δεδομένων. Μια πιθανή εξήγηση της κακής πρόγνωσης της επιβίωσης των mir-155 high ασθενών ,αποτελεί το μοριακό υπόβαθρο της καταστολής της έκφρασης της casein kinase-α απο το mir-155 και η αύξησης της ρύθμισης της b-catenin/cyclin D1 που προσδίδει η αύξηση της b-catenin σηματοδότησης όπως και ενεργοποιησή της ως σύμπλοκο μαζί με την E-cadherin με την ιδιότητα προκλητικού μορίου στην κυτταρική μεμβράνη. Η υπόθεση αυτή αναμένεται να εξετασθεί σε μελλοντική έρευνα.
Τοπικές φ-αποκλίσεις στη στατιστική θεωρία πληροφοριών και εφαρμογές σε ελέγχους στατιστικών υποθέσεων και επιλογής μοντέλου
Authors: Αυλογιάρης Γεώργιος
Published: September 2021

Η Διατριβή αποτελείται από πέντε Κεφάλαια, περίληψη της διατριβής στην αγγλική γλώσσα και τη Βιβλιογραφία. Στο πρώτο εισαγωγικό κεφάλαιο γίνεται μια σύντομη ανασκόπηση σε μέτρα φ-απόκλισης καθώς και σε έννοιες που είναι απαραίτητες για την ανάπτυξη και μελέτη των επόμενων κεφαλαίων. Tο Κεφάλαιο 2 επικεντρώνεται στον ορισμό μιας ευρείας κλάσης μέτρων τοπικής απόκλισης (local divergence measures) μεταξύ δύο μέτρων πιθανότητας ή μεταξύ των αντίστοιχων συναρτήσεων πυκνότητας πιθανότητας. Οι εισαχθείσες τοπικές αποκλίσεις βασίζονται στην κλασική απόκλιση του Csiszár και αποδίδουν ένα μέτρο της ψευτο-απόστασης (ή στατιστικής απόστασης ή απόκλισης) μεταξύ δύο κατανομών σε μία συγκεκριμένη περιοχή του κοινού πεδίου ορισμού τους. Κατ’ αυτόν τον τρόπο παρέχουν ένα χρήσιμο εργαλείο για την ποσοτικοποίηση της στατιστικής απόστασης μεταξύ δύο κατανομών, τοπικά, σε μια συγκεκριμένη δηλαδή περιοχή του κοινού πεδίου ορισμού τους, η οποία παρουσιάζει ενδιαφέρον τόσο από θεωρητική πλευρά όσο και στο επίπεδο των εφαρμογών. Επιπλέον στο Κεφάλαιο 2 μελετάται το σύνολο τιμών των τοπικών αποκλίσεων που παρουσιάζονται και προσδιορίζονται, περαιτέρω, οι αναλυτικές εκφράσεις των προτεινόμενων τοπικών αποκλίσεων, όταν οι κατανομές στις οποίες στηρίζονται είναι μέλη της εκθετικής οικογένειας κατανομών και όταν ταυτίζονται με εκείνες της πολυδιάστατης κανονικής κατανομής. Το Κεφάλαιο 2 ολοκληρώνεται με μελέτες προσομοίωσης που αποτυπώνουν την εύρωστη συμπεριφορά των μέτρων τοπικής απόκλισης. Το Κεφάλαιο 3 επικεντρώνεται στην κατασκευή και μελέτη παραμετρικών στατιστικών τεστ για τον έλεγχο καλής προσαρμογής (one sample problem) και τον έλεγχο ομοιογένειας (two samples problem), τοπικά, σε ένα υποσύνολο του πεδίου ορισμού των υπό θεώρηση κατανομών. Αναλυτικότερα, προσδιορίζονται οι στατιστικές συναρτήσεις, καθώς και οι ασυμπτωτικές του κατανομές υπό τη μηδενική υπόθεση η οποία μπορεί να είναι απλή η σύνθετη. Επιπλέον, στο Κεφάλαιο 3 με μελέτες προσομοίωσης διερευνάται η αποτελεσματικότητα των εισαγόμενων τοπικών παραμετρικών ελέγχων έχοντας ως κριτήρια το σφάλμα τύπου Ι και την ισχύ του ελέγχου. Διερευνάται επίσης, η συμπεριφορά των προτεινόμενων στατιστικών τεστ σε πραγματικά δεδομένα. Στο Κεφάλαιο 4 εισάγεται η έννοια της τοπικής επιλογής μοντέλου, και το τοπικό κριτήριο LDiv.IC (Local Divergence Information Criterion) χρησιμοποιώντας την τοπική εκδοχή της απόκλισης των Basu et al. (1998). Το παραπάνω μέτρο απόκλισης χρησιμοποιήθηκε γιατί πληροί κάποιες χαρακτηριστικές ιδιότητες και κρίθηκε κατ΄ αυτόν τον τρόπο κατάλληλο στη δημιουργία κριτηρίων πληροφορίας για την τοπική επιλογή μοντέλου (local model selection). Επιπρόσθετα στο Κεφάλαιο 4 παρατίθενται τα αποτελέσματα μελετών προσομοίωσης για τη διερεύνηση της συμπεριφοράς του τοπικού κριτηρίου επιλογής μοντέλου καθώς και αποτελέσματα εφαρμογής του σε πραγματικά δεδομένα. Τέλος, στο Κεφάλαιο 5 δίνονται προτάσεις για περαιτέρω έρευνα στην περιοχή της Στατιστικής Θεωρίας Πληροφοριών.
Οικονομική αξιολόγηση περιβαλλοντικών αξιών στη σύγχρονη ευρωπαϊκή πολιτική προστασίας των υδάτινων πόρων
Authors: Μαχλέρας Αθανάσιος
Published: September 2021

Κρίσιμη πτυχή της εφαρμογής της οδηγίας πλαίσιο για τα ύδατα είναι ο προσδιορισμός του περιβαλλοντικού κόστους και οφέλους και του κόστους και οφέλους των πόρων, προκειμένου να αναπτυχθούν κατάλληλες διοικητικές δράσεις τιμολόγησης στις λεκάνες απορροής των ποταμών. Το αντικείμενο της διατριβή είναι η εκτίμηση σε νομισματικούς όρους της εξασφάλισης της οικιακής παροχής νερού και της οικολογικής απορροής, που εξασφαλίζει την περιβαλλοντική ποιότητα, υπό τις παρούσες αλλά και τις προβαλλόμενες συνθήκες έλλειψης των υδάτινων πόρων. Η προσέγγιση της αξιολόγησης περιλαμβάνει την εφαρμογή συνδυαστικής χρήσης της εξαρτημένης αξιολόγησης και του πειράματος επιλογής στη νήσο Λέσβο και το υδατικό διαμέρισμα της Θεσσαλίας. Από την οικονομετρική ανάλυση των δεδομένων της μεθόδου εξαρτημένης αξιολόγησης εκτιμήθηκαν περιγραφικές στατιστικές, μέσες τιμές, και συναρτήσεις προσφοράς για το υπόδειγμα tobit και το υπόδειγμα Heckman. Η συντηρητικότερη εκτίμηση του οφέλους για τη διασφάλιση της οικιακής παροχής νερού για τρία έτη την επόμενη δεκαετία για δευτερεύουσα οικιακή χρήση κυμαίνεται στα 67.15 € ανά νοικοκυριό. Η οικονομετρική ανάλυση των δεδομένων της μεθόδου πειραματικής επιλογής έγινε με πολυωνυμικά μοντέλα logit και μοντέλα logit τυχαίων παραμέτρων με και χωρίς αλληλεπιδράσεις. Εν συντομία, εκτιμήθηκαν αξίες για τη μείωση της πιθανότητας για περιορισμούς στη χρήση του νερού στην οικιακή παροχή νερού από 3 καλοκαίρια τα επόμενα 10 έτη σε 2 καλοκαίρια (36€), και ένα καλοκαίρι (58,51€), τα επόμενα 10 έτη αντίστοιχα. Τα νοικοκυριά διατίθενται να πληρώσουν 69,90€ ετησίως για τα επόμενα 10 έτη, για να διατηρήσουν την καλή περιβαλλοντική ποιότητα και να αποφύγουν την μέτρια περιβαλλοντική ποιότητας εξαιτίας της αναμενόμενης έλλειψης υδάτων. Τα νοικοκυριά διατίθενται να πληρώσουν 145,26€ ετησίως για τα επόμενα 10 έτη για την αποφυγή της μέτριας περιβαλλοντικής ποιότητας εξαιτίας της αναμενόμενης έλλειψης υδάτων και την διατήρηση της περιβαλλοντικής ποιότητας στο φυσιολογικό επίπεδό. Η διατριβή περιλαμβάνει συμπεράσματα για την καταλληλότητα εφαρμογής των μεθόδων οικονομικής αξιολόγησης στον τομέα της διαχείρισης των υδάτινων πόρων, και προτάσεις για μελλοντική έρευνα.
Επιδημιολογική μελέτη σχετικά με τις γνώσεις τις συνήθειες και την στάση των ελληνίδων σήμερα όσον αφορά στην πρόληψη του καρκίνου του τραχήλου της μήτρας
Authors: Σιαμαντά Βάγια
Published: September 2021

Σκοπός. Η αξιολόγηση της προσωπικής και γονεϊκής αποδοχής του HPV εμβολιασμού και πώς οι δημογραφικοί παράγοντες την επηρέασαν πριν την οικονομική κρίση στην Ελλάδα (2005-2010) και κατά τη διάρκεια αυτής (2011-2016). Μέθοδος. Κατά τη διάρκεια της δεκαετίας 2005-2016, 6.401 γυναίκες ηλικίας 18-65 ετών, διαμένουσες σε διάφορες περιοχές της ελληνικής επικράτειας συμπλήρωσαν ένα ερωτηματολόγιο σχετικά με τα δημογραφικά χαρακτηριστικά τους, τις γνώσεις για τη φυσική ιστορία της HPV λοίμωξης και των συνεπειών της καθώς και με την πρόθεση των γυναικών να εμβολιαστούν οι ίδιες και να εμβολιάσουν τα ανήλικα παιδιά τους εναντίον του HPV για να προφυλαχθούν από τον καρκίνο του τραχήλου της μήτρας. Αποτελέσματα. Η πρόθεση των γυναικών να εμβολιαστούν πριν την οικονομική κρίση ήταν υψηλότερη (86,2%) συγκριτικά με εκείνη κατά τη διάρκεια αυτής (82,8%). Επιπλέον, η πρόθεση των γυναικών να εμβολιάσουν τα ανήλικα παιδιά τους ήταν υψηλότερη για τα κορίτσια τη χρονική περίοδο 2005-2010 (78,3%), ενώ δεν υπήρξε στατιστικά σημαντική διαφορά στα αγόρια. Η αρχικά υψηλή προσωπική και γονεϊκή αποδοχή του HPV εμβολιασμού παρουσίασε πτωτική τάση μετά την κυκλοφορία του εμβολίου, οφειλόμενη κυρίως στον φόβο των ανεπιθύμητων παρενεργειών. Προέκυψε επιπλέον ότι οι δημογραφικοί παράγοντες επηρέασαν την απόφαση των γυναικών να προβούν στον δικό τους εμβολιασμό καθώς και των παιδιών τους κατά τη χρονική περίοδο πριν την οικονομική κρίση στη χώρα, κάτι που δεν παρατηρήθηκε τα μεταγενέστερα χρόνια της μελέτης. Συμπεράσματα. Oι δημογραφικοί παράγοντες επηρέασαν την απόφαση των γυναικών να προβούν στον εμβολιασμό τόσο των ίδιων όσο και των ανήλικων παιδιών τους πριν την οικονομική κρίση στην Ελλάδα, ενώ σταμάτησαν να διαδραματίζουν καθοριστικό ρόλο κατά τη διάρκειά της, αντικατοπτρίζοντας την καταστροφική επίπτωσή της στις περισσότερες πληθυσμιακές ομάδες.
Χρήση αυτόλογων μεσεγχυματικών κυττάρων για την αντιμετώπιση χόνδρινων βλαβών του γόνατος
Authors: Κυριακίδης Θεοφύλακτος
Published: September 2021

Σκοπός. Σκοπός της παρούσας μελέτης, είναι να αξιολογήσει την ασφάλεια και την αποτελεσματικότητα των αυτόλογων μεσεγχυματικών κυττάρων από λιπώδη ιστό, που εμποτισμένα σε βιοδιασπώμενο ικρίωμα χρησιμοποιούνται στην αποκατάσταση των συμπτωματικών χόνδρινων βλαβών του γόνατος.Υλικό και Μέθοδος. Εικοσιπέντε ασθενείς αντιμετωπίστηκαν για ολικού πάχους, συμπτωματικές, εστιακές χόνδρινες βλάβες του γόνατος και στη συνέχεια παρακολουθήθηκαν προοπτικά για τρία χρόνια. Όλοι οι ασθενείς υποβλήθηκαν σε βιολογική θεραπεία ενός χρόνου κατά την οποία το χόνδρινο έλλειμμα καλύφθηκε από καλλιεργημένα αυτόλογα μεσεγχυματικά κύτταρα του λιπώδους ιστού, εμποτισμένα σε βιοδιασπώμενο ικρίωμα. Για την μετεγχειρητική αξιολόγηση των ασθενών χρησιμοποιήθηκαν υποκειμενικά και αντικειμενικά κριτήρια, όπως η κλινική εξέταση βάση του πρωτοκόλλου παρακολούθησης IKDC, τα ερωτηματολόγια KOOS και IKDC, το επίπεδο δραστηριότητας Tegner και η οπτική αναλογική κλίμακα πόνου. Για την αξιολόγηση των MRI χρησιμοποιήθηκε η κλίμακα MOCART. Αποτελέσματα. Από την ανάλυση των αποτελεσμάτων διαπιστώθηκε, μετεγχειρητικά, μία στατιστικά σημαντική βελτίωση όλων των τιμών των υποκατηγοριών του KOOS καθώς και του IKDC (p<0.05). Αντίστοιχα, τόσο η οπτική αναλογική κλίμακα του πόνου όσο και η κλινική αξιολόγηση IKDC παρουσίασαν και αυτές στατιστικά σημαντική βελτίωση (p<0.05). Το επίπεδο δραστηριότητας Tegner, βελτιώθηκε επίσης με στατιστικά σημαντική σχέση (p<0.05), παρά την αρχική μείωση της τιμής του. Οι μαγνητικές τομογραφίες έδειξαν πλήρη πλήρωση του ελλείμματος και πλήρη ενσωμάτωση με τη γειτνιάζουσα περιοχή στο 65% των ασθενών. Σε όλους τους ασθενείς παρατηρήθηκαν αλλοιώσεις στο υποχόνδριο έλασμα. Δεν παρατηρήθηκαν ανεπιθύμητες ενέργειες ή επιπλοκές.Συμπεράσματα. Τα μεσεγχυματικά κύτταρα του λιπώδους ιστού, αποτελούν μία αποτελεσματική και ασφαλή βιολογική θεραπεία σε ένα χειρουργικό χρόνο για την αντιμετώπιση των ολικού πάχους, συμπτωματικών χόνδρινων βλαβών του γόνατος, παρέχοντας στατιστικά σημαντική κλινική και λειτουργική βελτίωση των ασθενών στα τρία χρόνια παρακολούθησης. Η απεικόνιση του επιδιορθωμένου ιστού στις MRI παρουσιάζει μία συνεχή βελτίωση στα δύο χρόνια από την επέμβαση.
Η νόσος Fabry στην Ελλάδα
Authors: Κουλούσιος Κωνσταντίνος
Published: September 2021

ΣΚΟΠΟΣ ΤΗΣ ΜΕΛΕΤΗΣ. Η καταγραφή των περιστατικών Νόσου Fabry στον ελληνικό πληθυσμό και των αντίστοιχων μεταλλάξεων του γονιδίου της α-γαλακτοσιδάσης Α (GLA), καθώς και η ανάλυση της παθογονικότητας κάθε μετάλλαξης, μέσα από τη μελέτη του οικογενειακού, ατομικού και κλινικοεργαστηριακού ιστορικού κάθε φορέα. ΑΣΘΕΝΕΙΣ. Στη μελέτη συμπεριελήφθησαν 94 άτομα από 27 διαφορετικές οικογένειες, τα οποία ήταν είτε διαγνωσμένοι ασθενείς με Νόσο Fabry, είτε περιστατικά με κλινικά ή εργαστηριακά συμπτώματα που σχετίζονται με τη νόσο, είτε συγγενείς φορέων μετάλλαξης του γονιδίου GLA που εντοπίστηκαν μέσα από λεπτομερή ανάλυση των οικογενειακών δέντρων των ασθενών. ΜΕΘΟΔΟΙ. Σε όλα τα άτομα της μελέτης διενεργήθηκε μοριακός έλεγχος του γονιδίου GLA και μέτρηση του βιοδείκτη lyso-Gb3. Η ενεργότητα του ενζύμου α-Gal A μετρήθηκε σε όλους του άρρενες ενώ σε ορισμένα άτομα μετρήθηκε και η συγκέντρωση του βιοδείκτη Gb3 σε πλάσμα και ούρα. Σε επιλεγμένους ασθενείς μελετήθηκε βιοψία νεφρού με οπτικό και ηλεκτρονικό μικροσκόπιο. Όλα τα ανωτέρω δεδομένα αξιολογήθηκαν παράλληλα με το ατομικό ιστορικό και την κλινική εικόνα των υπό εξέταση ασθενών. ΑΠΟΤΕΛΕΣΜΑΤΑ. Από τα 94 άτομα που συμμετείχαν στη μελέτη τα 65 βρέθηκαν να φέρουν μετάλλαξη του γονιδίου GLA. Oι γνωστές μεταλλάξεις Y151X, G261V, T385A, N215S, S126G, R112C, V164G, T385P, A143T, N139S και p. Phe383del βρέθηκαν σε 18 άτομα. Η μετάλλαξη D313Y βρέθηκε σε 32 άτομα. Ανακαλύφτηκαν πέντε νέες (novel) μεταλλάξεις, οι Q279X, C94S, K308N, G171S και p.Ala318Glyfs*14, οι οποίες βρέθηκαν σε 15 άτομα. ΣΥΜΠΕΡΑΣΜΑΤΑ. Στην παρούσα μελέτη περιγράφονται για πρώτη φορά πέντε νέες μεταλλάξεις του γονιδίου GLA, καθώς και στοιχεία για την αιτιολογική συσχέτισή τους με πρόκληση τυπικής Νόσου Fabry. Παράλληλα αναδεικνύεται η πιθανή παθογονικότητα της αμφιλεγόμενης μετάλλαξης D313Y, η οποία φαίνεται να συσχετίζεται σε ορισμένες περιπτώσεις ασθενών με έναν ηπιότερο φαινότυπομε καθυστερημένη έναρξη συμπτωμάτων. Η μελέτη υπογραμμίζει τη σημασία του μοριακού ελέγχου όλων συγγενών των φορέων μετάλλαξης της νόσου, ακόμη και των νεογέννητων μελών των οικογενειών τους, με στόχο την αποφυγή λανθασμένης ή σημαντικά καθυστερημένης διάγνωσης και των επιπτώσεων αυτής στη θεραπεία και τη συνολική πρόγνωση.
Συνεκτικά νοητικά μοντέλα και κατακερματισμένη γνώση
Authors: Βαϊοπούλου Χαρίκλεια-Παναγιώτα
Published: September 2021

Στην έρευνα για τη φύση της γνώσης των μαθητών πριν την κατάκτηση της επιστημονικής άποψης έχουν κυριαρχήσει δύο ανταγωνιστικές θεωρητικές προσεγγίσεις, η πρώτη εκ των οποίων αντιλαμβάνεται την προϋπάρχουσα γνώση ως μία ενιαία θεωρία πλαισίου με επεξηγηματική ισχύ, ενώ η δεύτερη ως ένα σύνολο ημι-ανεξάρτητων τμημάτων γνώσης. Το γεγονός ότι οι δύο προοπτικές συνεχίζουν να παράγουν αντιφατικά εμπειρικά δεδομένα εδώ και περίπου τρεις δεκαετίες αποτελεί ένα ζήτημα με σοβαρές προεκτάσεις, τόσο θεωρητικές, καθώς περιπλέκει την κατανόηση της γνωστικής διαδικασίας, όσο και εκπαιδευτικές, διότι οι δύο προοπτικές προτείνουν διαφορετική προσέγγιση στη διδακτική μεθοδολογία. Σκοπός της παρούσας εργασίας είναι η κατανόηση της φύσης της γνώσης των παιδιών όσον αφορά στο αν αυτή είναι συνεκτική ή κατακερματισμένη, ενώ συγχρόνως επιχειρείται η ανάδειξη των μεθοδολογικών ζητημάτων που άπτονται της έρευνας του πεδίου. Αναζητήθηκαν με τη μέθοδο της Ανάλυσης Λανθανουσών Τάξεων (LCA) συγκεκριμένα νοητικά μοντέλα που έχουν καταγραφεί βιβλιογραφικά για τις έννοιες της Γης και της Δύναμης. Το δείγμα της αποτελείται συνολικά από 1.954 μαθητές ηλικίας 7 έως 15 ετών: στους 502 εξετάστηκε η έννοια της Γης με το κλειστό εργαλείο EARTH-2 και στους 1.452 η έννοια της Δύναμης με το κλειστό εργαλείο Force-RQ. Σε μικρό δείγμα μαθητών ελέγχθηκαν επιπλέον η συνέπεια των απαντήσεων στο χρόνο και η συνέπεια εντός πλαισίου, ενώ παράλληλα εξετάστηκε η επίδραση του φύλου και της ηλικίας και στις δύο έννοιες. Από το σύνολο των αναλύσεων, δεν εντοπίστηκαν ενδείξεις ύπαρξης συνεκτικών νοητικών μοντέλων πέραν του επιστημονικού. Τα ευρήματα αυτά και οι μεθοδολογικές και διδακτικές τους προεκτάσεις συζητούνται διεξοδικά στο πλαίσιο της υπάρχουσας βιβλιογραφίας του πεδίου.
Πρώτες ύλες κατασκευής εργαλείων λαξευμένου λίθου στην παλαιολιθική Ελλάδα
Authors: Καρκαζή Έλλη-Ρόδη
Published: September 2021

Η παρούσα διατριβή έχει ως αντικείμενο μελέτης τη μελέτη των τεχνικών επιλογών των παλαιολιθικών λιθοξόων, μέσα από το πρίσμα της λίθινης πρώτης ύλης που χρησιμοποιήθηκε για τη λάξευση εργαλείων. Το ερευνητικό ζητούμενο προσεγγίστηκε διαχρονικά εξετάζοντας λιθοτεχνίες από αρχαιολογικές θέσεις της Κατώτερης, Μέσης και Ανώτερης Παλαιολιθικής Εποχής. Τo αρχαιολογικό δείγμα προέρχεται από την αρχαιολογική θέση της Κατώτερης Παλαιολιθικής Περιόδου Ροδαφνίδια, Λέσβου και τα σπήλαια Καλαμάκια της Μέσης και Μελιτζιά της Ανώτερης Παλαιολιθικής, στη χερσόνησο της Μάνης. Οι τρεις αυτές θέσεις επιλέχθηκαν γιατί προσφέρουν πληθώρα μαρτυριών για τη δραστηριότητα τουλάχιστον τριών ειδών ανθρωπιδών με τρεις εντελώς διαφορετικές τεχνοπολιτισμικές παραδόσεις. Η μέθοδος προσπέλασης του ερευνητικού ζητουμένου περιέλαβε εργασίες υπαίθρου και έρευνα εργαστηρίου. Αναζητήθηκαν οι πηγές των λίθινων πρώτων υλών και διερευνήθηκε η οργανική σχέση του είδους του λίθου με τις εγχειρηματικές αλυσίδες κατάτμησης και επεξεργασίας του.Η έρευνα αυτή είναι η πρώτη συνθετική μελέτη που πραγματεύεται την λίθινη πρώτη ύλη αυτή καθ’ εαυτή στην Ελλάδα και διατυπώνει μια συγκεκριμένη αναλυτική μεθοδολογία για την ταυτοποίηση των πρώτων υλών με τις πηγές προέλευσής τους. Ακολουθώντας το πρωτόκολλο εργασίας έγινε εφικτός ο εντοπισμός των πηγών προέλευσης των λίθινων πρώτων υλών, οι οποίες χρησιμοποιήθηκαν και στις τρεις προς μελέτη αρχαιολογικές θέσεις. Επιπλέον ανιχνεύθηκαν κριτήρια επιλογής των συγκεκριμένων λίθινων υλών, σταθερότυποι κινητικότητας και οικιστικοί σταθερότυποι, περιοχές άσκησης οικονομικών και κοινωνικών δραστηριοτήτων και σε ορισμένες περιπτώσεις ανιχνεύτηκαν ικανότητες σχεδιασμού σε χρονικό βάθος. Επίσης εξετάστηκε εάν η χρήση διαφορετικών λίθινων πρώτων υλών συνδέεται με διαφορετικές εγχειρηματικές αλυσίδες. Στα Ροδαφνίδια τα ευρήματα της έρευνάς μας τείνουν να ανατρέψουν την συνήθη αντίληψη περί μονόδρομης σχέσης του Αφρικανικού σταθερότυπου με τα πυριγενή και μεταμορφωμένα πετρώματα. Στη περίπτωση της Μάνης διαφωτίστηκαν όψεις της συμπεριφοράς δύο διαφορετικών ειδών ανθρωπιδών. Κατέστη δυνατή η σύγκριση των τρόπων προσαρμογής και αξιοποίησης των δυνατοτήτων που τους προσέφερε το ίδιο γεωλογικό και γεωγραφικό περιβάλλον.
Εκτελεστικός έλεγχος, γλώσσα, λογική σκέψη και ενημερότητα
Authors: Ταχματζίδης Δημήτριος
Published: September 2021

Η παρούσα έρευνα εξετάζει τις σχέσεις μεταξύ αναστολής, μετατόπισης, εργαζόμενης μνήμης, συλλογιστικής σε διαφορετικά γνωστικά πεδία (λεκτικό, πειραματικό, ποσοτικό, χωροταξικό), επίγνωσης των συλλλογιστικών διεργασιών, και γλώσσας από τα 9 έως τα 15 χρόνια. Στην έρευνα συμμετείχαν 198 μαθητές και μαθήτριες, ηλικίας από 8 έως και 15 ετών. Οι συμμετέχοντες εξετάστηκαν ατομικά με τρεις συστοιχίες έργων. Η πρώτη περιλάμβανε έργα σχετικά με την αναστολή, την μετατόπιση και την εργαζόμενη μνήμη μέσω τριών συμβολικών συστημάτων(λεκτικό, αριθμητικό, χωροταξικό). . Η δεύτερη αποτελείτο από έργα που διερευνούν την συλλογιστική ικανότητα των συμμετεχόντων σε τέσσερα πεδία γνώσης (λεκτική, αριθμητική, χωροταξική και αιτιώδης συλλογιστική ικανότητα). Οι συμμετέχοντες κλήθηκαν να επεξεργαστούν τα έργα αυτά και να εκφράσουν τις μεταγνωστικές τους εκτιμήσεις σχετικά με την ευκολία των έργων αλλά και την ορθότητα της λύσης που έδωσαν. Η τρίτη συστοιχία περιλάμβανε έργα που εξετάζουν τις δύο διαστάσεις της γλώσσας (προφορικός και γραπτός λόγος) σε όλα τα επίπεδά της (φωνολογικό-λεξιλογικό, μορφοσυντακτικό και εννοιολογικό-πραγματολογικό επίπεδο). Οι αναλύσεις ανάλυσεις διακύμανσης (ΑΝΟVAs) που εφαρμόστηκαν στα δεδομένα έδειξαν ότι η επίδοση των συμμετεχόντων στα παραπάνω έργα βελτιώνεται με την πάροδο της ηλικίας. Τα μοντέλα δομικών εξισώσεων ανέδειξαν έναν ισχυρό γενικό γνωστικό παράγοντα (g) ο οποίος αποτελεί τη βάση των γιεργασιών συλλογιστικής αλλά και των διεργασιών της γλώσσας. Όλες οι εξειδικευμένες, ανά πεδίο, γνωστικες, γλωσιικές διεργασίες και διεργασίες επίγνωσης αντιπροσωπεύουν εξίσου σημαντικά τον κοινό αυτόν παράγοντα. Ο παράγοντας αυτός σχετίζεται με την αναστολή, την μετατόπιση και την εργαζόμενη μνήμη αλλά η σχέση αυτή διαφοροποιείται κατά τη διαρκεια της ανάπτυξης, καθώς ο παράγοντας αυτός ερμηνεύεται από την αναστολή στις ηλικίες 9-11 χρόνων, από τις συμπερασματικές -αναπαραστασιεκές διεργασίες στις ηλικίες των 11-13 ετών, και από τις συμβολικές διεργασίες επίγνωσεις στις ηλικίες των 13-15 χρόνων. Τα τμηματικά μοντέλα παλινδόμησης έδειξαν ότι τα σημεία μετάβασης μεταξύ των αναπτυξιακών φάσεων σηματοδοτούνται από τις διεργασίες που κυριαρχούν στην εκάστοτε φάση. Τα ευρήματα συζητούνται με βάση το θεωρητικό ερώτημα περί του μηχανισμού της γνωστικής ανάπτυξης αλλά και τις προεκτάσεις τους στο πεδίο της εκπαίδευσης.
Κοινωνική δικαιοσύνη, έλλειψη θεσμών - πελατειακές σχέσεις - διασυνδέσεις και προγράμματα δημοσιονομικής προσαρμογής
Authors: Κρατημένου Σταυρούλα
Published: September 2021

Πρόσφατα, οι περισσότερες χώρες έχουν βιώσει την επιβάρυνση του υπερβολικού χρέους και των δημοσιονομικών ελλειμμάτων εξαιτίας παραγόντων όπως είναι οι υπερβολικές δημόσιες δαπάνες και τα ανεπαρκή έσοδα. Δεδομένου ότι αυτά τα προβλήματα οδήγησαν σε μη βιώσιμες δημοσιονομικές καταστάσεις και μακροοικονομική αστάθεια, οι χώρες έχουν επικεντρωθεί στην εξεύρεση μιας μόνιμης λύσης για την αντιμετώπιση αυτών των προβλημάτων. Η παρούσα διδακτορική διατριβή αποτελείται από τέσσερα δοκίμια: Αρχικά γίνεται αναφορά μιας συνολικής προσέγγισης όσον αφορά την επιτυχία των προγραμμάτων δημοσιονομικής προσαρμογής εντοπίζοντας τέσσερις παράγοντες: το χρονικό διάστημα της δημοσιονομικής εξυγίανσης, τον βαθμό ανοίγματος της οικονομίας, το θεσμικό πλαίσιο, καθώς και την κατάσταση των δημόσιων οικονομικών της χώρας τα τελευταία 5-6 χρόνια πριν την έναρξη της κρίσης. Επιπλέον, εξετάζεται θεωρητικά και εμπειρικά η αποτελεσματικότητα της δικαιοσύνης των θεσμών και των κομματικών-πελατειακών διασυνδέσεων στα προγράμματα δημοσιονομικών προσαρμογών. Η ανάλυση βασίζεται σε δεδομένα πάνελ ενώ το εκτιμώμενο μοντέλο βασίζεται σε μια συνάρτηση αντίδρασης που προτάθηκε από τον (Bohn, 1998). Τα κύρια συμπεράσματά μας δείχνουν ότι η επίδραση της δημοσιονομικής λιτότητας στο ΑΕΠ είναι θετική και εξαρτάται από τον βαθμό ανοίγματος της οικονομίας, το θεσμικό πλαίσιο της χώρας και την κατάσταση των δημόσιων οικονομικών της χώρας τα τελευταία 5-6 χρόνια πριν από την έναρξη της κρίσης. Επιπλέον τα ''δίκαια'' προγράμματα δημοσιονομικής προσαρμογής και οι θεσμοί (πολιτικοί και δημοσιονομικοί) επηρεάζουν θετικά τις δημοσιονομικές επιδόσεις. Ωστόσο, οι επιδράσεις των πελατειακών διασυνδέσεων αποτελούν τροχοπέδη στην μείωση των δημοσιονομικών ανισορροπιών, του χρέους και συνεπώς στην επιτυχία των προγραμμάτων δημοσιονομικής προσαρμογής. Η ανάλυσή μας έχει δείξει μια σαφή διακύμανση στις στρατηγικές συνεργασίας των πολιτικών κομμάτων στην Ελλάδα και την Πορτογαλία όσον αφορά την δημοσιονομική εξυγίανση κατά την διάρκεια της κρίσης χρέους. Ενώ τα πορτογαλικά κόμματα συμφώνησαν για μια σειρά μέρων δημοσιονομικών περιορισμών στην Ελλάδα συνέβη ακριβώς το αντίθετο. Τέλος αποδεικνύεται ότι η κρίση στην Ελλάδα είναι αποτέλεσμα όχι μόνο της διεθνούς οικονομικής κρίσης, αλλά κυρίως των πολιτικών που εφάρμοσαν οι κυβερνήσεις και του πελατειακού περιβάλλοντος των προηγούμενων ετών.
Τα αναστασιματάρια Πέτρου Εφεσίου και Ιωάννου Πρωτοψάλτου
Authors: Πενέτης Γεώργιος
Published: September 2021

Το Αναστασιματάριον εκδίδεται για πρώτη φορά σε έντυπη μορφή το 1820 στο Βουκουρέστι από τον μαθητή των Τριών Διδασκάλων, Πέτρο Εφέσιο και διαδίδεται γρήγορα στον ψαλτικό κόσμο της εποχής. Το ψαλτικό αυτό βιβλίο θα γνωρίσει στην συνέχεια πολλές ανατυπώσεις και διασκευές, με κυριότερη εκείνη του Ιωάννου, Λαμπαδαρίου και στην συνέχεια Πρωτοψάλτου της Μεγάλης του Χριστού Εκκλησίας. Η έκδοση του Ιωάννου με τις διασκευές της θα γνωρίσει πορεία εκπληκτική. Κυρίως λόγω της πληρότητός του ως προς τα περιεχόμενα, θα γίνει το βασικό βιβλίο διδασκαλίας της ψαλτικής στους αρχαρίους μαθητές μέχρι σήμερα. Αυτό οφείλεται αποκλειστικά στις Εκδόσεις της Αδελφότητος Θεολόγων «Η Ζωή». Το βιβλίο θα εκδοθεί επανειλημμένως, με νέα στοιχειοθέτηση, με κάποιες παρεμβάσεις στο μέλος, αναγκαίες κατά τους εκδότες για ορθότερη απόδοση του νοήματος των ύμνων, και σημείωση των «τρισήμων ρυθμικών ποδών». Ο Ιωάννης σημειώνει ότι διασκευάζει το έργο του Πέτρου Λαμπαδαρίου. Ακολουθεί σε γενικές γραμμές τον Πέτρο, επηρεασμένος όμως από την περιρρέουσα ατμόσφαιρα της εποχής, παρεμβαίνει στο μέλος με κάποια νέα τεχνικά χαρακτηριστικά. Στην προσπάθεια να αποδώσει μελικώς τα νοούμενα, εισάγει παραλλαγές των μελωδικών γραμμών τονίζοντας επιλεγμένα λέξεις του κειμένου, χωρίς να ακολουθεί πάντοτε τον ρυθμικό ή λογικό τονισμό του ποιητικού κειμένου. Στα δοξαστικά διανθίζει το μέλος εισάγοντας μελωδικές γραμμές του αργού στιχηραρίου και δημιουργεί μια νέα αισθητική στα συγκεκριμένα μέλη. Ο Ιωάννης δημιουργεί μία ώσμωση θέσεων του Πέτρου Λαμπαδαρίου και του Ιακώβου Πρωτοψάλτου. Στο θέμα της διδακτικής του Αναστασιματαρίου, η χρήση μελωδικών θέσεων των ήχων οδηγεί στην βαθύτερη και ουσιαστικότερη κατανόησή τους και, ως εκ τούτου, στην συνεπέστερη απόδοση του ιδίου του μέλους.
Όψεις της γυναικείας επιχειρηματικής δραστηριότητας
Authors: Αναγνωστοπούλου Χρυσούλα
Published: September 2021

Η επιχειρηματική διάσταση της γυναικείας εκδοτικής δραστηριότητας στο γύρισμα του 20ού αιώνα στην οθωμανική επικράτεια, συνιστά μια προσπάθεια ανάδειξης του χώρου του γυναικείου περιοδικού Τύπου ως το κατεξοχήν βήμα εξόδου των καλλιεργημένων και ολοένα περισσότερο μορφωμένων γυναικών από την προστατευμένη ιδιωτική στην απαιτητική δημόσια σφαίρα. Η διαρκής προσπάθεια των εκδοτριών αυτών, τόσο μέσα από το δημοσιευμένο έργο τους και την πρόσληψή του στα διάφορα έντυπα της εποχής, όσο και μέσα από την προσωπική, οικογενειακή, κοινωνική και επιχειρηματική τους δράση αλλά και τις «προγραμματικές» τους δεσμεύσεις, διαμορφώνει τη φυσιογνωμία των εντύπων τους και κατά πόσο αυτά έχουν τη δυνατότητα να ικανοποιούν εκτός από την ιδεολογία και τις φιλοδοξίες τους, επαρκείς συνθήκες για επιβίωση, επιβεβαίωση και αποδοχή.Αρκετές από αυτές τις εκδότριες επιχειρηματίες, προέρχονται από το χώρο της εκπαίδευσης και λόγω της αυξανόμενης εγγραμματοσύνης, σε συνδυασμό και με τις επαφές τους με δίκτυα -κοινωνικά, οικονομικά, εκκλησιαστικά και παρεμφερή επιχειρηματικά-, ήταν από τις πρώτες γυναίκες που αποφάσισαν να εκδώσουν στην αρχή δοκιμαστικά και με αβέβαια βήματα. Στη συνέχεια, είχαν την ευκαιρία και τη δυνατότητα να αναπτύξουν επιχειρηματικές δεξιότητες, να ενταχθούν ευκολότερα σε αυτό που ονομάζεται δημόσια σφαίρα, να ισχυροποιήσουν τη θέση τους και να προβληθούν οι ίδιες και τα προϊόντα τους μέσα από τα σύγχρονα κανάλια επιρροής της εποχής, απευθυνόμενες σε ένα ευρύ αναγνωστικό κοινό. Οι ίδιες, αντιλαμβάνονται πλέον το εκδοτικό τους έργο με επιχειρηματικούς όρους, ασχολούνται με ένα τομέα της οικονομίας, αυτόν της εκδοτικής δραστηριότητας ανεξάρτητα από το συγγραφικό, ποιητικό και δημοσιογραφικό τους έργο, συγκεντρώνοντας σε αυτόν, τον κύριο κορμό των δυνατοτήτων και των κεφαλαίων τους. Η κοινωνική προέλευση όπως και η κληροδοτημένη περιουσία (κεφάλαια, ακίνητα, επιχειρήσεις) πολύ συχνά χρησιμεύουν ως εφαλτήριο για αυτές που τολμούν να επενδύσουν σε νέες οικονομικές δραστηριότητες. Το πολιτισμικό κεφάλαιο που ενυπάρχει ως ένα σύνολο, όχι τόσο τίτλων σπουδών όσο γνώσεων και ενσωματωμένων πρακτικών, ορίζει μια κάποια αντίληψη για τον κόσμο, την κοινωνία που τις περιβάλλει και τον ίδιο τους τον εαυτό, που συνοδεύεται από τεχνογνωσία και μια κατάλληλα προσαρμοσμένη συμπεριφορά στις επιδιωκόμενες φιλοδοξίες για το ρόλο και τη θέση τους στο επιχειρηματικό γίγνεσθαι.
Σωματική δυσαρέσκεια παιδιών με υπερβάλλον βάρος
Authors: Καραογλανίδης Αβραάμ
Published: September 2021

Σκοπός της παρούσας έρευνας ήταν να διερευνήσει τη σύνδεση της σωματικής δυσαρέσκειας παιδιών ηλικίας 13–16 χρονών με υπερβάλλον σωματικό βάρος, με τη σωματική δυσαρέσκεια, την παρακίνηση για απώλεια σωματικού βάρους, τις διατροφικές συνήθειες, την αυτοεκτίμηση και το βαθμό συμμόρφωσης στη μεσογειακή διατροφή των γονέων τους. Eπίσης, διερευνήθηκε κατά πόσο το φύλο του γονέα αποτελεί παράγοντα που μπορεί να διαφοροποιήσει ή όχι αυτή τη σχέση αλλά και τις διαφορές που μπορεί να υπάρχουν μεταξύ αγοριών, κοριτσιών, μητέρων και πατέρων στη σωματική δυσαρέσκεια, την παρακίνηση για απώλεια σωματικού βάρους και τις διατροφικές στάσεις. Τέλος, διερευνήθηκαν οι πιθανές διαφορές μεταξύ ασκούμενων και μη ασκούμενων παιδιών στη σωματική δυσαρέσκεια. Στην έρευνα συμμετείχαν 953 έφηβοι 13-16 χρονών και των δύο φύλων και οι γονείς τους (953 μητέρες και 953 πατέρες). Για τη συλλογή των δεδομένων χρησιμοποιήθηκε ένα ερωτηματολόγιο δημογραφικών χαρακτηριστικών, οι υποκλίμακες σωματική δυσαρέσκεια και παρακίνηση για απώλεια σωματικού βάρους από τον Κατάλογο διατροφικών διαταραχών (Garner, 1991) (Eating Disorders Inventory-2 ), η κλίμακα διατροφικών στάσεων (Garner, 1982) (EAT-26 ), η κλίμακα αξιολόγησης της αυτοεκτίμησης Rosenberg (Rosenberg’s Self-EsteemScale, 1965), ο δείκτης Μεσογειακής διατροφής (Panagiotakos et al., 2006) και ο βαθμός συμμόρφωσης στη μεσογειακή διατροφή με βάση τον δείκτη KIDMED για παιδιά (Serra-Majem, Ribas, Ngo, Ortega, Garcia, Perez & Aranceta, 2004). Για την ανάλυση των αποτελεσμάτων εφαρμόστηκε ανάλυση πολλαπλής παλινδρόμησης, ανάλυση μονής διακύμανσης, ανάλυση συσχέτισης (Pearson) και η δοκιμασία t-test για ανεξάρτητα δείγματα. Από τα αποτελέσματα διαπιστώθηκε ότι οι κυριότεροι προβλεπτικοί παράγοντες για τη σωματική δυσαρέσκεια των κοριτσιών ήταν η σωματική δυσαρέσκεια, οι διατροφικές στάσεις, ο βαθμός συμμόρφωσης με τη μεσογειακή διατροφή και η παρακίνηση για απώλεια σωματικού βάρους των μητέρων. Σε σχέση με τον πατέρα οι ήταν η σωματική δυσαρέσκεια και η παρακίνηση για απώλεια σωματικού βάρους. Για τα αγόρια τα αποτελέσματα έδειξαν πως η σωματική δυσαρέσκεια και οι διατροφικές στάσεις των μητέρων και η παρακίνηση για την απώλεια σωματικού βάρους, η σωματική δυσαρέσκεια και η αυτοεκτίμηση του πατέρα αποτελούσαν τους κύριους προβλεπτικούς παράγοντες. Επιπλέον φάνηκε, πως οι τέσσερεις ομάδες (κορίτσια, αγόρια, μητέρες και πατέρες) εμφάνισαν σημαντικές διαφορές στη σωματική δυσαρέσκεια, την παρακίνηση για απώλεια σωματικού βάρους και τις διατροφικές στάσεις. Τα αποτελέσματα δεν έδειξαν σημαντικές διαφορές μεταξύ ασκούμενων και μη ασκούμενων κοριτσιών, ενώ αντίθετα διαπιστώθηκαν σημαντικές διαφορές μεταξύ ασκούμενων και μη ασκούμενων αγοριών ως προς τη σωματική δυσαρέσκεια. Συμπερασματικά φάνηκε πως η οικογένεια μπορεί να αποτελέσει ισχυρό παράγοντα δημιουργίας αξιών, στάσεων και συμπεριφορών. Φάνηκε, επίσης η δυναμική της σχέσης μεταξύ μητέρας και παιδιών, με τη μητέρα να αποτελεί το γονέα που σε μεγαλύτερο ποσοστό προβλέπει τη σωματική δυσαρέσκεια τόσο των αγοριών όσο και τον κοριτσιών.
Διερεύνηση της συνεισφοράς στη βιώσιμη κινητικότητα και στην οδική ασφάλεια, της θεώρησης της μετακίνησης με το ποδήλατο και της μη επιθετικής οδήγησης, ως περιβαλλοντικά σημαντικών συμπεριφορών
Authors: Οικονόμου Αλέξανδρος
Published: September 2021

Διερευνήθηκε στο πλαίσιο της παρούσας διδακτορικής διατριβής, η επίδραση της περιβαλλοντικής πρόθεσης των οδηγών Ι.Χ. αυτοκινήτου στις επιλογές τους για μετακίνηση εναλλακτικά με το ποδήλατο καθώς και για μη επιθετική οδήγηση. Αυτό, όχι γιατί ενδιαφέρει καθεαυτό το περιβαλλοντικό όφελος που ενδεχομένως προκύπτει, αλλά διότι μπορεί να παράγονται δευτερογενώς οφέλη με αντίκτυπο στη βιώσιμη κινητικότητα και στην οδική ασφάλεια. Επομένως, η εστίαση της έρευνας αφορά στα κυκλοφοριακά οφέλη τα οποία μπορεί να προκύψουν μέσα από την κατανόηση και την κατάλληλη διαχείριση της περιβαλλοντικής πρόθεσης των οδηγών. Ειδικότερα, στόχος της εν λόγω ερευνητικής προσέγγισης ήταν ο εμπλουτισμός της υπάρχουσας γνώσης που καθοδηγεί το σχεδιασμό των παρεμβάσεων οδικής ασφάλειας και βιώσιμης κινητικότητας. Σε ό,τι αφορά στο μεθοδολογικό πλαίσιο, η έρευνα αποτελεί μια εμπειρική, ποσοτική, εγκάρσια έρευνα παρατήρησης. Το εννοιολογικό της πλαίσιο περιλαμβάνει τις έννοιες της βιώσιμης κινητικότητας, της οδικής ασφάλειας και της κυκλοφοριακής ψυχολογίας. Για τη διερεύνηση των προαναφερθέντων επιλογών των οδηγών, ενσωματώθηκε ένα θεωρητικό πλαίσιο που αναφέρεται στη θεωρία της περιβαλλοντικά σημαντικής συμπεριφοράς. Η εν λόγω θεωρία ανήκει στις περιβαλλοντικές κοινωνικές επιστήμες και διακρίνει τέσσερις θεωρητικούς παράγοντες που επιδρούν στη συμπεριφορά: τις στάσεις, τις εξωτερικές συνθήκες, τις προσωπικές ικανότητες και τη συνήθεια. Σημαντικές μέθοδοι που αξιοποίησε η διδακτορική διατριβή αποτέλεσαν η έρευνα ερωτηματολογίου και τα μοντέλα δομικών εξισώσεων. Τα αποτελέσματα της ανάλυσης συνηγόρησαν στο ότι είναι εύλογη και χρήσιμη η θεώρηση των παραπάνω επιλογών ως συμπεριφορών που εντάσσονται στο πλαίσιο της θεωρίας της περιβαλλοντικά σημαντικής συμπεριφοράς, και ανέδειξαν εναλλακτικές τακτικές στο σχεδιασμό των παρεμβάσεων που στοχεύουν στην αλλαγή της συμπεριφοράς του οδηγού.
High flow nasal oxygen for acute type two respiratory failure: a systematic review
Authors: Alnajada Asem Abdulaziz , Blackwood Bronagh , Mobrad Abdulmajeed , Akhtar Adeel , Pavlov Ivan , Shyamsundar Murali
Published: September 2021

Background: Acute type two respiratory failure (AT2RF) is characterized by high carbon dioxide levels (PaCO2 >6kPa). Non-invasive ventilation (NIV), the current standard of care, has a high failure rate. High flow nasal therapy (HFNT) has potential additional benefits such as CO2 clearance, the ability to communicate and comfort. The primary aim of this systematic review is to determine whether HFNT in AT2RF improves 1) PaCO2, 2) clinical and patient-centred outcomes and 3) to assess potential harms.

Methods: We searched EMBASE, MEDLINE and CENTRAL  (January 1999-January 2021). Randomised controlled trials (RCTs) and cohort studies comparing HFNT with low flow nasal oxygen (LFO) or NIV were included. Two authors independently assessed studies for eligibility, data extraction and risk of bias. We used Cochrane risk of bias tool for RCTs and Ottawa-Newcastle scale for cohort studies.

Results: From 727 publications reviewed, four RCTs and one cohort study (n=425) were included. In three trials of HFNT vs NIV, comparing PaCO2 (kPa) at last follow-up time point, there was a significant reduction at four hours (1 RCT; HFNT median 6.7, IQR 5.6 – 7.7 vs NIV median 7.6, IQR 6.3 – 9.3) and no significant difference at  24-hours or five days. Comparing HFNT with LFO, there was no significant difference at 30-minutes. There was no difference in intubation or mortality.

Conclusions: This review identified a small number of studies with low to very low certainty of evidence. A reduction of PaCO2 at an early time point of four hours post-intervention was demonstrated in one small RCT. Significant limitations of the included studies were lack of adequately powered outcomes and clinically relevant time-points and small sample size. Accordingly, systematic review cannot recommend the use of HFNT as the initial management strategy for AT2RF and trials adequately powered to detect clinical and patient-relevant outcomes are urgently warranted.
Information technologies in commerce
Authors: Gavrilov Leonid
Published: September 2021

The textbook discusses the technologies of the digital economy in commerce: visualization systems, virtual and mixed reality technologies, risk management, budgeting and planning, service-oriented enterprise architecture. The use of intelligent information systems in the work of the enterprise and for forecasting sales, scoring, combating fraud in the banking sector and trade; wireless information networks of 4G and 5G standards, Internet of Things networks, mobile technologies in the work of retail and wholesale enterprises is shown.
Meets the requirements of the federal state educational standards of higher education of the latest generation.
For students of higher educational institutions studying in the field of training "Trade business".
Strategic management
Authors: Gus'kov Yuriy , Gus'kova Tat'yana
Published: September 2021

The textbook presents in a systematic form the main content of the eponymous academic discipline, which is based on the results of the work of foreign and domestic specialists in the field of management of socio-economic systems, as well as the authors ' own research. The specifics of the activities of future specialists in the field of management, who carry out management in the conditions of modern Russia, are taken into account.
Meets the requirements of the federal state educational standards of higher education of the latest generation.
It is developed in accordance with the working programs of the discipline and is intended for students studying in the areas of training 38.03.01 "Economics" and 38.03.04 "State and Municipal Management", as well as for undergraduates, postgraduates and teachers.